b'\n_START_ARTICLE_\nFlinkepiker.org\n_START_PARAGRAPH_\nFlinkepiker.org var en blogg som ble opprettet i 2009 og avsluttet n\xc3\xb8yaktig ett \xc3\xa5r senere. Bloggen ga seg ut for \xc3\xa5 v\xc3\xa6re tre ten\xc3\xa5ringsjenter som skrev fritt om sex, gutter, kj\xc3\xa6rlighet og forholdet dem imellom, samt tanker om det \xc3\xa5 v\xc3\xa6re ung. I 2010 sto forfatter og journalist Ingrid Marie Treborg frem i Dagbladet og fortalte at bloggen var fiktiv. Hun fortalte at hun \xc3\xb8nsket \xc3\xa5 lage en realityserie i bloggform, og sa at hun var lei av s\xc3\xa5kalte \xc2\xabrosabloggere\xc2\xbb som pyntet p\xc3\xa5 virkeligheten._NEWLINE_Bloggen var i 2010 \xc3\xa5rets mest leste, med over 100.000 lesere daglig. V\xc3\xa5ren 2011 ble Treborg nominert i kategorien \xc2\xab\xc3\x85rets blogger\xc2\xbb av motebladet Vixen, og kom p\xc3\xa5 2.-plass i Side2.no sin \xc3\xa5rlige \xc2\xabBeste blogg\xc2\xbb. I mai 2011 skrev Dagbladet at skribenten hadde signert en avtale med Cappelen Damm om \xc3\xa5 skrive bok om prosjektet. V\xc3\xa5ren 2012 ga Treborg ut boken Flink pike som omhandlet bloggen. \xc3\x85ret etter var hun medforfatter i Aschehougs S\xc3\xa5nn er det bare.'